Karen Rønde (V), 1998-11-19:
Venstre ønsker at bekæmpe og vil aktivt medvirke til bekæmpelse af seksuelle overgreb mod børn.
Seksuel udnyttelse af børn er en af de mest modbydelige forbrydelser, der findes, og derfor synes Venstre, at strafferammen for udbredelse af børnepornografisk materiale kraftigt skal skærpes, så vi dermed også får sendt et klart og utvetydigt signal til domstolene om, at de skal idømme hårdere straffe.
Det er nødvendigt med hårde straffe for at vise vor afstandtagen fra børnepornografi.
I den seneste tid er børnepornografi med danske børn kommet på nettet, og derfor er det på tide, at vi som lovgivere nu handler og gør, hvad vi kan for at forhindre misbruget af børn.
Seksuelt misbrug og udnyttelse af især børn er simpelt hen sygt.
Vi vil ikke finde os i det, sagde statsministeren engang.
Vi vil børnepornoen til livs.
Og derfor må vi lave om på straffeloven.
Det er uacceptabelt, at salg og fremstilling af børneporno kun kan straffes med maksimum 6 måneders fængsel.
Det synes vi i Venstre er alt for lidt.
Venstre går ind for langt højere straffe på det her område.
En markant højere strafferamme vil på en bedre måde markere samfundets afstandtagen fra denne modbydelige forbrydelsestype og samtidig gøre det strafferetlige værn mod seksuel udnyttelse af børn mere effektivt. Vi ønsker også i Venstre, at det bliver muligt at varetægtsfængsle de mennesker, der udnytter børn, og også derfor må strafferammen hæves.
Derfor opfordrer Venstre regeringen til at tage problemet op i internationale fora, i første omgang i EU.
Om ikke andet gør vi det på denne måde mere besværligt at udbyde og dermed finde børnepornografi.
Desuden skal politiet have mulighed for at igangsætte en elektronisk overvågning af en hjemmeside for derved at finde ud af, hvem der besøger hjemmesiden med børnepornografisk materiale.
Vi er godt klar over, at det teknisk kan blive vanskeligt, og at man ikke i alle tilfælde kan og vil kunne identificere besøgende, men det kan formentlig hjælpe med at speede op på processen mod bekæmpelse af misbruget af børn.
Vi kan ikke sidde med hænderne i skødet.
Venstre er således meget enig i de forslag og intentionerne bag dem, vi behandler i dag.
Dog ønsker vi i Venstre, at vi går endnu længere i bekæmpelsen af misbruget af børn.
Vi mener nemlig, at det ikke kun skal være erhvervsmæssigt salg eller erhvervsmæssig udbredelse, der
skal være strafbart efter straffelovens § 235, stk. 1. Vi ønsker, at alle, hvad enten de sælger, skaffer sig, udbreder eller fremstiller børnepornografisk materiale, skal kunne straffes, og ikke som det er i dag, hvor kravet om erhvervsmæssig udbredelse indebærer, at private overdragelser eller private optagelser i enkelte tilfælde, selv om optagelsen eller overdragelsen sker mod vederlag, er straffri.
Det mener vi i Venstre er uacceptabelt.
Vi ønsker, at kravet i § 235, stk. 1, om erhvervsmæssig udbredelse m.v. skal fjernes.
Enhver, der udbreder og fremstiller børneporno, skal kunne straffes.
Sexmisbrug af børn er modbydeligt og må stoppes, og vi lovgivere har en pligt til at gøre, hvad vi kan for at komme
det her misbrug til livs.
Derfor er en hårdere kurs mod børnemisbruget den rette vej at gå, og det kan ikke gå hurtigt nok.
Vi må øge beskyttelsen af børn mod seksuelt misbrug, og derfor havde vi i Venstre naturligvis gerne set, at det var justitsministeren og regeringen, der var kommet med et forslag om bekæmpelse af børnepornografi, som jeg opfordrede ministeren fra denne stol til at fremsætte allerede den 20. oktober i år.